Prevozne storitve in obračunavanje DDV

Pojasnilo DURS, št. 4230-25/2010, 30. 3. 2010

Zavezanec prosi za pojasnilo glede obračunavanja DDV od storitev prevoza blaga in storitev oglaševanja. Na vprašanja v zvezi s tem odgovarjamo:

Kako je z obračunom DDV od prevoza blaga znotraj Skupnosti, ko davčni zavezanec, ki je identificiran za namene DDV v Sloveniji, opravi prevoz blaga na relaciji Ljubljana – Koper za davčnega zavezanca s sedežem v Avstriji.

Slovenski davčni zavezanec, ki opravi prevoz blaga na relaciji Ljubljana – Koper za davčnega zavezanca s sedežem v Avstriji, od prevozne storitve ne obračuna DDV, saj je kraj obdavčitve v kraju, kjer ima sedež prejemnik storitve.

Za storitve prevoza blaga, ki jih prejme davčni zavezanec, se kraj obdavčitve storitev določi v skladu s splošnim pravilom iz prvega odstavka 25. člena Zakona o davku na dodano vrednost – ZDDV-1-UPB2 (Uradni list RS, št. 10/10). 

Ta določa, da je kraj opravljanja storitev, ki jih prejme davčni zavezanec, ki deluje kot tak, kraj, kjer ima ta davčni zavezanec sedež svoje dejavnosti. Če so te storitve opravljene stalni poslovni enoti davčnega zavezanca, ki ni v kraju, kjer ima sedež svoje dejavnosti, je kraj opravljanja teh storitev kraj, kjer ima ta davčni zavezanec stalno poslovno enoto. Če takega sedeža ali take stalne poslovne enote ni, je kraj opravljanja storitev kraj, kjer ima davčni zavezanec, ki prejme te storitve, stalno oziroma običajno prebivališče. 

Kadar slovenski davčni zavezanec opravi storitev prevoza blaga zavezancu s sedežem izven Slovenije (v drugi državi članici ali v tretji državi), je v skladu z navedenim pravilom kraj obdavčitve storitev izven Slovenije. 

V danem primeru je na podlagi prvega odstavka 25. člena ZDDV-1 kraj obdavčitve prevoza blaga v Avstriji, kjer ima sedež prejemnik storitve.

Kako je z obračunom DDV od prevoza blaga znotraj Skupnosti, ko slovenski davčni zavezanec opravi storitev prevoza blaga za naročnika s sedežem na Madžarskem na relaciji Budimpešta – Trst, pri čemer se del prevoza opravi po Sloveniji.

Slovenski davčni zavezanec, ki opravi storitev prevoza blaga za naročnika s sedežem na Madžarskem na relaciji Budimpešta – Trst, od opravljenega prevoza ne obračuna DDV.

Na podlagi prvega odstavka 25. člena ZDDV-1 je kraj obdavčitve prevoza blaga na Madžarskem, kjer ima sedež prejemnik storitve. Slovenski davčni zavezanec, ki opravi storitev prevoza blaga za naročnika s sedežem na Madžarskem na relaciji Budimpešta – Trst, od opravljene storitve tako ne obračuna DDV.

Ali je davčni zavezanec s sedežem v Sloveniji, ki je identificiran za namene DDV dolžan obračunati DDV od prejete storitve oglaševanja, ki jo opravi hrvaški davčni zavezanec na območju Hrvaške.

Davčni zavezanec s sedežem v Sloveniji je dolžan obračunati DDV od prejete storitve oglaševanja, ki jo opravi hrvaški davčni zavezanec na območju Hrvaške.

Storitve oglaševanja, opravljene davčnemu zavezancu, so na podlagi prvega odstavka 25. člena ZDDV-1 obdavčene po kraju, kjer ima sedež prejemnik storitve. S spremembami ZDDV-1, ki so bile uveljavljene s 1. 1. 2010 je bilo za večino storitev, tudi za storitve oglaševanja, ukinjeno pravilo dejanske rabe in užitka storitev (izjema so le prevozi blaga in storitve telekomunikacij), zato za obdavčitev ni pomembno, kje je storitev dejansko porabljena. V skladu s tretjo točko prvega odstavka 73. člena ZDDV-1 je plačnik DDV v Sloveniji vsak davčni zavezanec ali pravna oseba, ki ni davčni zavezanec, je pa identificirana za namene DDV, katerima se opravijo storitve iz prvega odstavka 25. člena tega zakona, če te storitve opravi davčni zavezanec, ki nima sedeža v Sloveniji. Tako je davčni zavezanec s sedežem v Sloveniji dolžan obračunati DDV od prejete storitve oglaševanja, ki jo opravi hrvaški davčni zavezanec na območju Hrvaške.